รัฐบาลไทย-ข่าวทำเนียบรัฐบาล-ออมสิน ออกมาตรการช่วยบรรเทาภัยน้ำท่วม พักชำระเงินต้นสูงสุด 3 ปี ให้กู้ 50,000 บาท ปีแรกไม่คิดดอกเบี้ย ผ่อนชำระ 5 ปี สินเชื่อบ้านให้กู้เพิ่มเติม ดอกเบี้ยปีแรก 0% ผ่อนชำระ 30 ปี
วันอังคารที่ 1 สิงหาคม 2560
ออมสิน ออกมาตรการช่วยบรรเทาภัยน้ําท่วม พักชําระเงินต้นสูงสุด 3 ปี ให้กู้ 50,000 บาท ปีแรกไม่คิดดอกเบี้ย ผ่อนชําระ 5 ปี สินเชื่อบ้านให้กู้เพิ่มเติม ดอกเบี้ยปีแรก 0% ผ่อนชําระ 30 ปี
ธนาคารออมสิน บรรเทาทุกข์ผู้ประสบน้ําท่วมภาคเหนือ ภาคตะวันออกเฉียงเหนือ จัดมาตรการผ่อนปรนการชําระหนี้ 3 ทางเลือก
ธนาคารออมสิน บรรเทาทุกข์ผู้ประสบน้ําท่วมภาคเหนือ ภาคตะวันออกเฉียงเหนือ จัดมาตรการผ่อนปรนการชําระหนี้ 3 ทางเลือก อาทิ พักชําระเงินต้นสูงสุดไม่เกิน 3 ปี พร้อมให้กู้บรรเทาความเดือดร้อน รายละไม่เกิน 50,000 บาท ชําระคืนภายใน 5 ปี ปลอดการชําระ 3 เดือน ปีแรกไม่คิดดอกเบี้ย สินชื่อ SMEs ให้กู้สูงสุดรายละไม่เกิน 5 ล้านบาท ปลอดชําระเงินต้นปีแรก และ ลูกค้าสินเชื่อเคหะ และประชาชนทั่วไป กู้ซ่อมแซมที่อยู่อาศัย วงเงินสูงสุด 500,000 บาท ผ่อนชําระ 30 ปี ดอกเบี้ยปีแรก 0%
นายชาติชาย พยุหนาวีชัย ผู้อํานวยการธนาคารออมสิน เปิดเผยว่า เหตุอุทกภัยน้ําท่วมในหลายพื้นที่ของประเทศไทย ในช่วงปลายเดือนกรกฎาคม 2560 ที่ผ่านมา ทั้งพื้นที่ภาคเหนือ ภาคตะวันออกเฉียงเหนือ โดยเฉพาะพื้นที่จังหวัดสกลนคร ได้สร้างความเสียหายและส่งผลกระทบต่อลูกค้าและประชาชนทั่วไป ธนาคารออมสินจึงมีมาตรการบรรเทาความเดือดร้อน โดยได้ดําเนินการสํารวจความเสียหายของลูกค้า ด้วยการออกเยี่ยมเยียนประชาชนและลูกค้าในพื้นที่ พร้อมทั้งนําถุงยังชีพออกแจกจ่าย ขณะเดียวกันธนาคารฯ ได้ออกมาตรการบรรเทาภาระลูกค้าสินเชื่อของธนาคารออมสินเป็นกรณีเร่งด่วน ในวงเงินรวมทั้งสิ้น 5,000 ล้านบาท โดยสามารถยื่นความจํานงได้ที่ธนาคารออมสินสาขาที่ลูกค้ามีบัญชีเงินกู้หรือสาขาในพื้นประสบภัย ตั้งแต่บัดนี้เป็นต้นไป จนถึงวันที่ 30 ธันวาคม 2560
“มาตรการนี้มีกลุ่มเป้าหมายในการให้ความช่วยเหลือตั้งแต่ประชาชนรายย่อย จนถึงผู้ประกอบการ SMEs ทั้งกรณีลูกหนี้เดิมของธนาคาร และประชาชนทั่วไป ให้สามารถเข้าถึงแหล่งทุนในระบบได้ในอัตราดอกเบี้ยต่ํา เพื่อบรรเทาความเดือดร้อนซึ่งเป็นผลกระทบจากภัยพิบัติดังกล่าว” นายชาติชาย กล่าว
ทั้งนี้ มาตรการประกอบด้วย มาตรการบรรเทาความเดือดร้อนสําหรับลูกค้าสินเชื่อปัจจุบันของธนาคารที่ได้รับผลกระทบจากเหตุการณ์ภัยพิบัติ โดยธนาคารพิจารณาผ่อนปรนการชําระหนี้ให้แก่ลูกค้าที่ได้รับผลกระทบ 3 ทางเลือก ได้แก่ 1.พักชําระเงินต้นไม่เกิน 3 ปี หรือ 2.พักชําระเงินต้นและพักชําระดอกเบี้ยอีก 50% ไม่เกิน 3 ปี หรือ 3.พักชําระเงินต้นและดอกเบี้ยระยะเวลาไม่เกิน 3 เดือน (สําหรับผู้ไม่มีรายได้ประจําเป็นเงินเดือน) โดยหลังครบกําหนดแล้วยังไม่สามารถชําระหนี้ตามปกติได้ สามารถใช้ทางเลือกตามข้อ 1 หรือ ข้อ 2 เพิ่มเติมได้ ขึ้นอยู่กับความเดือดร้อนและความเสียหายที่ได้รับแล้วแต่กรณี
สําหรับมาตรการบรรเทาความเดือดร้อนด้านที่อยู่อาศัย ธนาคารฯ ให้สินเชื่อเพื่อต่อเติมหรือซ่อมแซมที่อยู่อาศัยรายละไม่เกิน 500,000 บาท เป็นวงเงินเพื่อใช้จ่ายในการซ่อมแซมที่อยู่อาศัย แต่ต้องไม่เกินร้อยละ 90 ของราคาประเมินที่ดินพร้อมอาคาร ผ่อนชําระภายในเวลา 30 ปี โดย ธนาคารฯ ไม่คิดดอกเบี้ยในปีแรก หรือ 0% ต่อปี หลังจากนั้น ปีที่ 2-3 อัตราดอกเบี้ยร้อยละ 3.00 ต่อปี ปีที่ 4 เป็นต้นไป ร้อยละ MRR-0.75 ต่อปี (อัตราดอกเบี้ย MRR ปัจจุบัน = 7.00%) ในส่วนของลูกค้าที่ประกันความเสียหายของหลักประกัน ธนาคารออมสินร่วมกับบริษัททิพยประกันภัยจะเร่งดําเนินการจ่ายเงินสินไหมให้ทันทีตามเกณฑ์ผ่อนผันสําหรับผู้ประสบภัยพิบัติ
ในด้านของมาตรการบรรเทาความเดือดร้อนสําหรับผู้ประกอบการ SMEs ธนาคารให้สินเชื่อเพื่อบรรเทาความเดือดร้อนจากภัยพิบัติกับลูกค้าสินเชื่อเพื่อการประกอบธุรกิจเดิมของธนาคาร ในวงเงินกู้สูงสุด ในวงเงินไม่เกินร้อยละ 10 ของวงเงินกู้สินเชื่อเพื่อการประกอบธุรกิจเดิมทุกประเภท สูงสุดไม่เกินรายละ 5,000,000 บาท ผ่อนชําระไม่เกิน 5 ปี (60 งวด) ผ่อนผันให้ปลอดชําระเงินต้นได้ไม่เกิน 1 ปี โดยชําระดอกเบี้ยทุกเดือน อัตราดอกเบี้ยเงินกู้ปีที่ 1 ร้อยละ 3.50 ต่อปี ในปีต่อไปคิดอัตรา MLR ต่อปี (อัตราดอกเบี้ย MLR ปัจจุบัน = 6.50%) โดยใช้หลักประกันเดิมตามสัญญากู้เงิน และสามารถใช้บรรษัทประกันสินเชื่ออุตสาหกรรมขนาดย่อม (บสย.) ค้ําประกันเพิ่มเติมได้
สําหรับมาตรการสุดท้าย บรรเทาความเดือดร้อนสําหรับประชาชนรายย่อย โดยให้กู้ตามความจําเป็น รายละไม่เกิน 50,000 บาท ระยะเวลาชําระคืนภายใน 5 ปี ปลอดการชําระคืนเป็นเวลา 3 เดือน โดยปีที่ 1 คิดดอกเบี้ยร้อยละ 0 ต่อเดือน ปีที่ 2-5 ร้อยละ 1.00 ต่อเดือน (Flat Rate)
สอบถามข้อมูลเพิ่มเติม จากเจ้าหน้าที่ธนาคารออมสินทุกสาขาทั่วประเทศ หรือ ศูนย์ลูกค้าสัมพันธ์ธนาคารออมสิน Call Center โทร.1115 หรือสามารถติดตามได้ตามสื่อประชาสัมพันธ์ของธนาคารออมสินทุกช่องทาง ได้แก่ Website : www.gsb.or.th, Facebook : GSB Society, Official Line : GSB ธนาคารออมสิน